364 



A. d. MCCCCXXXIX . Item an sinte Symons vnde Juden obende 

 vnde dornoch an dem tage qwam konig Albrecht keya Gorlitcz vnde czog 

 weder weg an aller heiligen tage vnde qwam keyn Bresslaw, do her wol 

 wart vnde reddelich awssgehalden. 



Item yn demselben jore starb der konig Albrecht yn Vngern yn 

 eynem dorffe genant Langhendorff. 



A. d. MCCCCXLVIII do starb her Olbrecht von Golditcz vnde Thime 

 sein son. 



Item das jore wart eyn gross streith vorloren yn Vngern vnde von 

 den gesten weder dy Torken vnde heiden, dy do oberwunden; vnde toten 

 do grossen schaden den cristen. 



Item dasselbe jor her Girssigk von Podibrath der gewan vnde obervil 

 Proge vnde ving dorynne den heren Meynhard, der houbtman was czu 

 Proge vnde furthe denselbigen weg. 



A. d. MCCCCXLIX am montage vor phingesten hub man an czu 

 bawen dy kirche vnser liben frauwen vor der stath Görlitz. 



Item dasselbige jor logen dy stethe vor dem slosse Greiffensteyn vnde 

 dovor loghen sie drey wochen. 



A. d. MCCCCL do was das gnodereiche jor zcu Roma. Dasselbige 

 jor lag der herczog von Sachssen mit seynem here weder seynem bruder 

 den landgrefen von Doringhen vnde dem qwam zcw hulffe der marggrefe 

 von Brandenborg vnde her Girssigk von Podybrath mit andern Behemen, 

 dy do czoghen durch Meyssen vnde branten abe vil steteleyn vnde kirchen 

 vnde dorffer, vnde vinghen den heren von Geraw mit vil volkis vnde vor- 

 branthen dorczu den kirchhoff. 



Item dasselbigen jores do starb dy keysseryne, Sigismunden weib, czu 

 Meinig yn Behemen; vnde auch was do eyn gross sterben. 



A. d. MCCCCLP do czog der Romische konig keyn Rome mit vil 

 rittern vnde nam mit em Ladislaum den jungen konig von Behemen ; vnde 

 Fredericus wart gecronet zcu eynem keysser am sontage Letare, vnde an 

 derselben Reysse do nam her czu eynem weibe des koniges tachter von 

 Portegal. 



Item yn demselbigen jore was der ablas zcu Meyssen vnde was sam 

 eyn genodereich jor doselbesth. Ouch yn demselben jore czog durch dy 

 land eyn geistlich man mit dem heiligen s. Bernhardin, der predigte czu 

 latyn selber vnde seyner bruder eyner der saghete ess fort dewtsch; vnde 

 derselbige bruder vnde heilige vater wart genanth Johannes der Capistrano, 

 der wart gesanth von dem bobiste. Vnde derselbige vater Johannes yn 

 dem namen Jesu, den her predigitte, machte her vil lewthe gesund. 



Item yn demselbigen jore vmbe Mathei do warth erlost der junge 

 konig Ladislaus von der gewald des keyssers Frederichss seynes vettern, 

 der zcu der Newenstath wonthe. Vnde dis geschach durch den groffen 

 von Czele vnde durch dy Österreicher. 



Ouch yn demselben jore do haulthe das reich vnde das land zcu 

 Vngern konig Ladislao zcu Pressburg. 



A. d. MCCCCLIII do gewan der torkische keysser keyn dy stath 

 Constantinopolym, dy do leyth yn Kriehenland. Vnde her lag do vor der 

 stat wol II jore etc. 



